b'\n_START_ARTICLE_\nTriadimenoli\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mm\xc3\xb6ss\xc3\xa4 triadimenoli on v\xc3\xa4rit\xc3\xb6nt\xc3\xa4 kiteist\xc3\xa4 ainetta. Yhdiste liukenee eritt\xc3\xa4in niukasti veteen ja paremmin muun muassa etanoliin, ketoneihin, dikloorimetaaniin ja ksyleeniin. Triadimenolin fungisidiset ominaisuudet perustuvat siihen, ett\xc3\xa4 se est\xc3\xa4\xc3\xa4 sienten tarvitsemien ergosterolien biosynteesin. Triadimenoli on triadimefonin aineenvaihduntatuote ja sit\xc3\xa4 muodostuu kasveissa triadimefonista.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nTriadimenolia valmistetaan pelkist\xc3\xa4m\xc3\xa4ll\xc3\xa4 triadimefonia alumiini-isopropoksidilla. Triadimenolia k\xc3\xa4ytet\xc3\xa4\xc3\xa4n torjumaan muun muassa ruostesieni\xc3\xa4 ja homeita muun muassa vilja-, kasvis-, hedelm\xc3\xa4- ja tupakkaviljelmill\xc3\xa4. Yhdiste levitet\xc3\xa4\xc3\xa4n jauheena tai liuoksena ja sit\xc3\xa4 voidaan my\xc3\xb6s k\xc3\xa4ytt\xc3\xa4\xc3\xa4 siementen p\xc3\xa4\xc3\xa4llyst\xc3\xa4miseen. Triadimenoli on hyv\xc3\xa4ksytty k\xc3\xa4ytett\xc3\xa4v\xc3\xa4ksi muun muassa Euroopan unionin alueella.'